বাঁকুড়া জেলার জয়পুর থানার অন্তর্গত দিগপাড় গ্রামের শেষ প্রান্তে, আমোদর নদের উপর একমাত্র সংযোগকারী সেতুটি ভগ্নপ্রায়, জরাজীর্ণ। আমোদর নদের তীরে দেড়শো বছরের পুরনো কুচিয়াকোল রাধাবল্লভ শিক্ষাপ্রতিষ্ঠান অবস্থিত। উচ্চ মাধ্যমিক স্কুল। প্রায় চোদ্দোশো ছাত্রছাত্রী স্কুলে পড়ে। অনেককেই সেতু অতিক্রম করে স্কুলে আসতে হয়। আট-দশটি গ্রামের লোক ও যানবাহন ওই ভগ্ন সেতু দিয়ে যাতায়াত করেন।